《慈云片影石》
清代·唐仲冕

陶山母氏兆，卅年始树表。未为守冢人，欲作移山老。

山远不可移，云深不可扫。趼足感秋霜，回首恋春草。

片石方且严，隆窊含窈窕。得之菩萨岩，携来仙人岛。

山形具体微，云气随心造。鸱夷隔绵邈，马鬣见环抱。

岂惟具袍笏，直令怀襁褓。供养琴书间，对影忆诗讨。

疏窗入晴晖，时有白云绕。

作者简介：（1753—1827）清湖南善化人，字六枳，号陶山。乾隆五十八年进士，官江苏荆溪等县知县。道光间累官陕西布政使。所至建书院，修水渠。知吴县时曾访得唐寅墓。有《岱览》、《陶山集》等。